"Există riscul să fim uciși cu toții", spune Leonid Volkov, un apropiat al lui Navalnîi, atacat în fața casei sale din Lituania cu lovituri de ciocan
Leonid Volkov, una dintre principalele figuri ale opoziției ruse care a fost mâna dreaptă a lui Aleksei Navalnîi, a fost bătut în fața casei sale din Vilnius. El denunță o agresiune "tipică" modului de operare al acoliților lui Vladimir Putin, potrivit Rador Radio România.
Un nou adversar al lui Vladimir Putin este în vizorul liderului rus. Leonid Volkov, opozantul rus care trăieşte în exil şi care a fost mâna dreaptă a lui Aleksei Navalnîi, a fost atacat violent marți seara, 12 martie, în fața casei sale din Vilnius, un atac descris drept "șocant" de guvernul lituanian. Leonid Volkov a declarat, miercuri, că a fost atacat de un bărbat care l-a lovit "de aproximativ 15 ori" cu un obiect contondent și a suferit în special o fractură la braț. "Au vrut literalmente să mă transforme într-un șnițel vienez", a indicat el pe Telegram, bucurându-se că este încă "în viață".
Ministrul lituanian de Externe, Gabrielius Landsbergis, a condamnat un atac "şocant" şi a asigurat, într-un mesaj postat pe reţeaua de socializare X, atac ai cărui autori vor trebui "să răspundă pentru crimele lor".
În vârstă de 43 de ani, Leonid Volkov este una dintre figurile principale ale opoziției ruse și a fost unul dintre locotenenții lui Aleksei Navalnîi, care a murit pe 16 februarie, la vârsta de 47 de ani, într-o colonie penală din Arctica, unde ispăşea o pedeapsă de 19 ani de închisoare pentru "extremism".
Un purtător de cuvânt al poliției lituaniene, Ramunas Matonis, a confirmat pentru AFP că un cetățean rus a fost atacat în apropierea locuinței sale din capitala Vilnius, în jurul orei 22:00, ora locală. Niciun suspect nu a fost identificat în acest stadiu și mai multe detalii despre acest atac urmau să fie comunicate miercuri dimineață, a precizat purtătorul de cuvânt.
În cursul nopții, fostul purtător de cuvânt al lui Aleksei Navalnîi, Kira Iarmici, a indicat că opozantul a făcut obiectul unei adevărate ambuscade. A fost "atacat în afara casei sale. Cineva a spart geamul unei mașini și pulverizat gaz lacrimogen în ochi înainte de a începe să-l lovească pe Leonid cu un ciocan. Dus la camera de urgență, Leonid Volkov a putut în sfârșit să se întoarcă acasă. "Suntem acasă. Brațul lui Leonid este rupt și încă nu poate merge din cauza unei vânătăi severe cauzate de lovituri de ciocan", a scris soția sa Anna Biriukova pe reţeaua socială X.
Ea a postat fotografii care arată rănile opozantului, inclusiv un ochi negru, un semn roșu pe frunte și sânge pe unul dintre picioarele lui.
Leonid Volkov consideră că atacul pe care l-a suferit este "tipic" pentru modul de operare al acoliților președintelui rus Vladimir Putin, dar că nu îl va descuraja să continue campania pentru democrație. "Vom munci și nu ne vom da bătuți", a subliniat el pe Telegram.
Acest atac vine la aproape o lună de la moartea lui Aleksei Navalnîi într-o închisoare rusească din Arctica și cu câteva zile înainte de alegerile prezidențiale din Rusia, organizate de vineri până duminică, care ar trebui să marcheze un nou triumf pentru Vladimir Putin, în lipsa unor adversari adevărați.
"Putin l-a ucis pe Navalnîi. Și mulți alți oameni înainte de asta", a scris Leonid Volkov, fostul șef de cabinet al opozantului, pe rețelele de socializare, luni. De asemenea, Volkov a condus până în 2023 fundația anticorupție fondată de Aleksei Navalnîi.
Țară membră NATO, Lituania găzduiește mulți ruși în exil și a fost un susținător ferm al Ucrainei de la începutul invaziei ruse.
Dizidenții ruși care au vorbit împotriva Kremlinului se plâng adesea că sunt ținta amenințărilor și atacurilor. Cu câteva ore înainte de atacul suferit marți, Leonid Volkov a declarat presei independente de limbă rusă Meduza că este îngrijorat pentru siguranța lui de la moartea lui Aleksei Navalnîi. "Principalul risc acum este că vom fi uciși cu toții. De ce, este un lucru destul de evident", a declarat e, potrivit Meduza.
Leonid Volkov a plecat în exil în 2019, ca și alți aliați ai lui Aleksei Navalnîi, după ce autoritățile ruse au deschis o anchetă penală care viza fundația anticorupție a adversarului. Din 2021, Moscova îl caută pe Leonid Volkov pentru rolul său în organizarea, împreună cu Aleksei Navalnîi, a demonstrațiilor împotriva puterii ruse. După moartea adversarului numărul unu al lui Vladimir Putin, asupra căreia aproximativ patruzeci de țări, inclusiv Statele Unite și cele ale Uniunii Europene, au cerut o anchetă internațională, Leonid Volkov a promis că echipa opozantului rus "nu va renunța" pentru că "binele triumfă întotdeauna în faţa răului". El le-a cerut susținătorilor lui Aleksei Navalnîi "să nu se descurajeze"."Asta se așteaptă de la noi acum. Cel care și-a dedicat viața trebuie să câștige".
Sursa: LE FIGARO / Rador Radio România / Traducerea: Rodezia Costea
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank